Navarra Suma talde parlamentarioari atxikitako foru parlamentari Alberto Bonilla Zafra jaunak galdera idatzia egin du (10-22/PES-00203) ***Avento enpresak atletismoko pista estali bat eraikitzeko kalkulua egiteko kontsultatu duen enpresari*** buruz. Hona Nafarroako Gobernuko Kultura eta Kiroleko kontseilariak horretaz ematen dion informazioa:

Aventoren txostenak dioenez, enpresa espezializatu hauek kontsultatu dira: LKS Kream ingeniaritzako estudioa eta Begiristain Arkitektura Bulegoa.

Halaber, enpresa espezializatu horiek eraikitzeko kalkulua egiteko egin dituzten kalkulu ekonomikoak nola egin diren azaltzen da azterlanean. Hau dio:

*«02. ERAIKUNTZA*

*Atletismoko pista estalia izanen duen eraikinaren kostua kalkulatzeko, Espainian azken aldian eraiki diren atletismoko pista estalien kostua aztertu da eta datuak alderatu dira ingeniaritzako azterlan espezializatu batekin eta arkitekturako azterlan espezializatu batekin.*

*Atletismoko pistak dituzten ekipamenduetan dauden eraikin motak eta erabilitako kalitateak aztertuta, enpresa espezializatuak zenbatetsi du eraikitzeko kostuaren ratioa 800 € eta 1.000 € artekoa dela metroko koadroko. Hau da, 12.000 m2-ko azalera eraikia duen ekipamendu bat erreferentziatzat hartuta, eraikuntzaren prezioa 9.600.000 € eta 12.000.000 € artekoa izanen da.*

 *Beste alde batetik, Espainian azken urte hauetan egin diren obren azken zenbatekoak lortu dira. Eraikuntzaren kostua ateratzeko, zenbateko osoari inbertsio gisa identifikatutako gainerako elementuen kostu zenbatetsiak kendu behar zaizkio. Hauek dira elementu horiek: lurra, atletismoko pista, berariazko ekipamendua eta harmailak.*

*Aztertutako instalazioen kostua, guztira:*

*Antequerako indoor pista: 14.100.000 €*

*Catalunya pista estalia: 12.327.000 €*

*La Aldehuelako pista estalia (Salamanca): 11.143.588 €*

 *Horiez gainera, Oviedoko Udalera jo da, 3.000 pertsona hartzeko lekua duen atletismoko pista estalia eraikitzeko bideratu duten aurrekontuaz galdetzeko. Hau da bideratu duten aurrekontua: 15.000.000 € gehi BEZa. Aurreikuspenen arabera, 2022an hasiko da lizitazio prozesua.*

 *Aztertutako kasuetako batean ere ez dago jasota ezer ordaindu denik lurrak eskuratzeko; litekeena da udalen jabetzako lurretan eraikita egotea. Goragune hidraulikoko sistema duen atletismoko pistari 1.676.836 €-ko kostua egotzi zaio.*

 *Atletismoko pistaren ekipamendu osoari, diziplina guztietan lehiatzeko behar diren elementu guztiak sartuta, 145.200 €-ko kostua egotzi zaio*

*Harmaila teleskopikoak –500 eserleku, 2.000 izateko aukerarekin– 145.200 € inguruko kostua du. Inbertsiorako partida horien batura 1.967.236 € da. Instalazio eraikien kostu osoari inbertsiorako gainerako partidei dagokien gutxi gorabeherako zenbatekoa kentzen badiogu, eraikuntzaren kostuaren zenbatespena lortzen da. Kasu honetan, 9.176.352 € eta 12.132.764 € artekoa izanen litzateke. Eraikitzeko erabilitako kalitateak, instalazioaren edukiera eta espazio osagarri eraikiak eraikuntzaren kostuan eragina izanen duten aldagaiak dira.*

 *Bi zenbatespenak kontuan hartuta, eraikuntzaren kostu zenbatetsia 9.176.352 € eta 12.132.764 € artekoa izanen litzateke. Instalazio eraikien azken kostuak berretsi egiten du azalera eraikiaren metro koadroko 800 € eta 1.000 € arteko eraikitzeko kostuaren ratioa aplikatuta ateratako zenbatespena. Eraikuntzaren azken kostua zenbatesteko, bi zifren arteko batez besteko balioa hartu da erreferentziatzat: 10.654.558 €*

 *Ingurua urbanizatzeko lanen kostua ez dago sartuta kalkulu horretan.
Kostu hori aldatu eginen da instalazioaren kokalekuaren arabera. Eraikuntzaren urteko amortizazioa, 68 urteko gehieneko epea aplikatuta, 156.685 € izanen litzateke».*

Hori jakinarazten dizut Nafarroako Parlamentuko Erregelamenduaren 194. artikuluan xedatutakoa betetzeko.

Iruñean, 2022ko abuztuaren 2an

Kultura eta Kiroleko kontseilaria: Rebeca Esnaola Bermejo